Καλαμάρι τηγανητό σε κουρκούτι μπίρας, με πεντανόστιμη φακοσαλάτα
Πολύ γευστικό και εύκολο τηγανητό καλαμάρι με φακοσαλάτα. Είναι μια πολύ ωραία ιδέα για τις μέρες που νηστεύουμε και όχι μόνο.
1 κιλό περίπου φρέσκα καλαμάρια, καθαρισμένα και κομμένα σε λεπτές λωρίδες ή ροδέλες, 300 γρ. αλεύρι για όλες τις χρήσεις, 330 ml μπίρα, παγωμένη, 1 κουτ. γλυκού θυμάρι ξερό, αλάτι, φρεσκοτριμμένο πιπέρι, λάδι για το τηγάνισμα, 400 γρ. φακές, κατά προτίμηση Φαρσάλων, 1 φύλλο δάφνης, 1 κουτ. σούπας ξίδι κόκκινο, 1 μεγάλο κρεμμύδι, σε ψιλά καρέ, 2 καρότα, σε μικρούς κύβους, 1 μικρή σελινόριζα, σε μικρούς κύβους (σε μέγεθος φακής), 1 σκελίδα σκόρδου, ψιλοκομμένη, 2 κουτ. σούπας φύλλα φρέσκου θυμαριού, ψιλοκομμένα (ή 1 κουτ. σούπας θυμάρι ξερό, τριμμένο), 3 - 4 κλωνάρια άνηθος, ψιλοκομμένος (χωρίς τα χοντρά κοτσάνια), 1/4 μάτσο μυρώνια, ψιλοκομμένα, 2 κουτ. σούπας ξίδι βαλσαμικό, 50 ml ελαιόλαδο, αλάτι, φρεσκοτριμμένο πιπέρι, λίγο αγουρέλαιο (προαιρετικά), λίγη καπνιστή πάπρικα (προαιρετικά)
Σε μια βαθιά κατσαρόλα ρίχνουμε τις φακές, τη δάφνη, το ξίδι και νερό τόσο ώστε να τις υπερκαλύπτει και βράζουμε σε μέτρια φωτιά για περίπου 35 - 40 λεπτά, μέχρι να μαλακώσουν, χωρίς όμως να λιώσουν. Αποσύρουμε από τη φωτιά και τις στραγγίζουμε. Αφαιρούμε τη δάφνη.Στην ίδια κατσαρόλα, άδεια πλέον, ζεσταίνουμε το ελαιόλαδο σε χαμηλή φωτιά και σοτάρουμε το κρεμμύδι, το καρότο, τη σελινόριζα, το σκόρδο για περίπου 10 λεπτά, μέχρι να μαλακώσουν. Δυναμώνουμε τη φωτιά, προσθέτουμε τις φακές, ρίχνουμε το θυμάρι και αλατοπίπερο και ανακατεύουμε για 2 - 5 λεπτά, μέχρι να αναμειχθούν και να σκορπιστούν ομοιόμορφα τα υλικά και να εξατμιστούν τα περισσότερα υγρά.Αποσύρουμε από τη φωτιά και αφήνουμε να κρυώσουν. Ρίχνουμε τον άνηθο, τα μυρώνια, το βαλσαμικό ξίδι, ανακατεύουμε και αδειάζουμε σε πιατέλα. Περιχύνουμε, αν θέλουμε, με λίγο αγουρέλαιο.Παράλληλα, αλατίζουμε τα καλαμάρια.Σε ένα μπολ ανακατεύουμε το αλεύρι με αλατοπίπερο και το θυμάρι και ρίχνουμε σταδιακά την μπίρα. Ανακατεύουμε με το σύρμα, μέχρι να σχηματιστεί ένας υδαρής χυλός. Αν χρειαστεί, προσθέτουμε λίγο κρύο νερό.Ρίχνουμε σε ένα τηγάνι τόσο λάδι ώστε να καλύψει το 1/3 του σκεύους και το ζεσταίνουμε σε δυνατή φωτιά.Βουτάμε κάθε λωρίδα καλαμαριού στο χυλό, έτσι ώστε να καλυφθεί καλά, και τηγανίζουμε για περίπου 3 λεπτά, μέχρι να χρυσίσουν από όλες τις πλευρές. Βγάζουμε με τρυπητή κουτάλα και αφήνουμε σε απορροφητικό χαρτί για λίγα λεπτά, να στραγγίξουν από τα περιττά λάδια. Βάζουμε τα καλαμάρια πάνω από τη φακοσαλάτα, πασπαλίζουμε με λίγη καπνιστή πάπρικα, αν θέλουμε, και σερβίρουμε.
Καλαμάρι , Θράψαλο,Φακές,Νηστίσιμα